በለውጥ ጊዜ የተለያዩ አሠላለፎች መኖራቸው ግልጽ ነው፡፡ በለውጡ ምክንያት አገርና ሕዝብ ይጠቀማሉ ብለው በጋራ የሚነሱ የለውጥ ኃይሎች ያሉትን ያህል፣ ለውጡ ተጠቃሚነታቸውን ከማሳጣት አልፎ ተጠያቂነት የሚያመጣባቸውም አሉ፡፡ በእነዚህ ሁለት ኃይሎች መካከል በሚካሄድ ፍትጊያ የበላይነቱን ይዞ ለመውጣት ትንቅንቅ ይኖራል፡፡ እዚህ ላይ ግን መዘንጋት የሌለበት ለውጡን የሚመራው ኃይል አብዛኛውን ሕዝብ ከጎኑ አሠልፎ አዋጭ የሆነ የግል ሥልት በመንደፍ ካልተንቀሳቀሰ፣ ለውጡን የሚያደናቅፈው ኃይል ያሰባሰበውን ሀብት በመጠቀም ቀደም ሲል በሚያውቀው መዋቅር ውስጥ ሰርጎ በመግባትና ክፍተቶችን በመጠቀም የበላይነቱን ሊይዝ ይችላል፡፡ ይህ እንዲህ በግርድፍ የሚታወቅ እውነታ ሲሆን፣ በሥውር ደግሞ ከዚህ የባሱ ውስብስብ ነገሮች ይኖራሉ፡፡ ያልጠሩ ነገሮች ሲኖሩ ደግሞ ለሐሰተኛ መረጃዎች ፈጣሪዎችና ለሴረኞች ትንተናዎች የሚመቹ አጓጉል ቅስቀሳዎች በማኅበራዊ ሚዲያዎች እየተለቀቁ ግራ መጋባቶች ይፈጠራሉ፡፡ በተለይ በማኅበራዊ ሚዲያ ውስጥ ኃላፊነት በጎደላቸው ልሂቃን ነን ባዮች በሚለቀቁ ውዥንብሮች አገር ይታመሳል፡፡ አንድ ላይ ቆመው ለጋራ ዓላማ መሠለፍ የሚገባቸው በተቃራኒ ጎራ ውስጥ ራሳቸውን ያገኙታል፡፡ መነሻቸውን እንጂ መድረሻቸውን አያውቁምና፡፡
